ત્યાં મહાશિવરાત્રીને દિવસે એણે એક નર બચ્ચાને જન્મ આપ્યો. એટલે એ બચ્ચાનું નામ પાડવામાં આવ્યું શિવો. પણ શિવો આઠ દિવસમાં જ માંદો પડ્યો અને અનેક સારવાર છતાં મરણને શરણ થયો. કાવેરી સતત દસ દિવસ સુધી બાંબરડા નાખતી રહી અને પછી સૂનમૂન થઇ ગઇ. તારણ એ આવ્યું કે મુંબઈની ભેજવાળી હવા એને લાગી ગઇ હતી. રણની સુક્કી ગરમ હવાના જીવ એવી કાવેરીને માટે પણ એ ઘાતક સાબીત થાય. મુંબઇ ઉચ્ચ ન્યાયાલયનો આદેશ પણ એને સુક્કી અબોહવામાં ફેરવવાનું ફરમાવતો હતો. એટલે હવે કાવેરીને ક્યાં મૂકવી એ સમસ્યા આવી પડી. ફીઝાબહેનને એની સાથે અજબ માયા બંધાઇ ગઇ હતી.નજરથી અળગી કરવા દિલ ચાહતું નહોતું. પણ કાવેરીને જીવતી રાખવાને વાસ્તે એ જરૂરી હતું એટલે હતું જ.